KOMMISSIONENS BESLUTNING af 29. april 1998 om afvisning af den af Eurocycles (Frankrig) indgivne anmodning om fritagelse i henhold til Kommissionens forordning (EF) nr. 88/97 fra den antidumpingtold, der er udvidet til at omfatte visse dele til cykler med oprindelse i Folkerepublikken Kina (98/323/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), ændret ved forordning (EF) nr. 2331/96 (2),

under henvisning til Rådets forordning (EF) nr. 71/97 af 10. januar 1997 om udvidelse af den endelige antidumpingtold på importen af cykler med oprindelse i Den Kinesiske Folkerepublik, som indførtes ved forordning (EØF) nr. 2474/93, til også at omfatte visse dele til cykler fra Den Kinesiske Folkerepublik og om opkrævning af denne told på import registreret i henhold til forordning (EF) nr. 703/96 (3),

under henvisning til Kommissionens forordning (EF) nr. 88/97 af 20. januar 1997 om bevilling til fritagelse af importen af visse dele til cykler med oprindelse i Den Kinesiske Folkerepublik fra den ved Rådets forordning (EF) nr. 71 /97 fastsatte udvidelse af den antidumpingtold, der indførtes ved forordning (EØF) nr. 2474/93 (4), særlig artikel 7, stk. 3,

efter høring af det rådgivende udvalg, og

ud fra følgende betragtninger:

A. PROCEDURE

(1) Ved forordning (EF) nr. 71/97 udvidedes den endelige told på importen af cykler med oprindelse i Folkerepublikken Kina, der indførtes ved forordning (EF) nr. 2474/93, til også at omfatte importen af visse dele til cykler fra dette land (i det følgende benævnt »den udvidede antidumpingtold«).

(2) Den 22. januar 1997 anmodede Eurocycles om at blive fritaget fra den udvidede antidumpingtold i henhold til artikel 3 i forordning (EF) nr. 88/97, og virksomhedens betaling af tolden suspenderedes fra denne dato.

(3) For at afgøre, hvorvidt Eurocycles' samleprocesser faldt ind under artikel 13, stk. 2, i forordning (EF) nr. 384/96, i det følgende benævnt »grundforordningen«, og derved omgik de gældende foranstaltninger, anmodede Kommissionen om og modtog de nødvendige oplysninger fra dette selskab og efterprøvede dem ved et kontrolbesøg hos virksomheden.

(4) Da Eurocycles' anmodning fulgte umiddelbart efter udstedelsen af forordningen om udvidet antidumpingtold, aftaltes det, at Eurocycles skulle udfylde samme spørgeskema, som oprindelig var blevet sendt til de berørte parter i omgåelsesundersøgelsen. Undersøgelsesperioden var derfor l. april 1995 til 31. marts 1996.

B. RESULTATERNE AF UNDERSØGELSEN

1. Graden af samarbejde

(5) Kontrolbesøget hos virksomheden afslørede, at dele af de oplysninger, som den havde afgivet i spørgeskemaet, var ukorrekte og ufuldstændige. For så vidt angår kontrolbesøget manglede Kommissionen endvidere stadig nøjagtige oplysninger om de tekniske specifikationer for de modeller af cykler, der samles af virksomheden, om de solgte mængder i Fællesskabet og om salgspriserne for de enkelte modeller. Tilsyneladende havde selskabet desuden tilbageholdt oplysninger ved besvarelsen af spørgeskemaet, som det ville have været relevant at angive. Som følge heraf måtte Kommissionen basere en del af sine konklusioner på de foreliggende faktiske oplysninger, jf. artikel 18 i grundforordningen.

Selskabet underrettedes herom.

2. Bestemmelserne i artikel 13, stk. 2

a) Påbegyndelse eller væsentlig udvidelse af processen

(6) Eurocycles' samleprocesser for cykler påbegyndtes i 1995, efter den oprindelige undersøgelse vedrørende importen af cykler med oprindelse i Folkerepublikken Kina.

b) 60 % af den samlede værdi af de dele, der indgår i færdigvaren

(7) På grundlag af de foreliggende faktiske oplysninger fastslog Kommissionen, at andelen af kinesiske dele, der benyttedes i selskabets samleprocesser, udgjorde mellem 65 % og 94 % af den samlede værdi af de dele, der benyttedes ved samlingen af cykler.

c) 25 %-reglen for værditilvæksten til de indførte varer

(8) Det blev også fastslået ved anvendelse af de foreliggende faktiske oplysninger, at værditilvæksten i Fællesskabet beregnet for hver enkelt model til de indførte dele i gennemsnit udgjorde 19 % af fremstillingsomkostningerne for en komplet cykel, og den lå således under den tærskel på 25 %, der er fastsat i artikel 13, stk. 2, litra b), i grundforordningen.

d) Undergravning af toldens virkninger og bevis for dumping

(9) Den ringe grad af nøjagtighed i besvarelsen af spørgeskemaet og de beviser, der indhentedes ved kontrolbesøget hos virksomheden, gjorde det ikke muligt for Kommissionen at foretage en detaljeret beregning af dumping og underbud. I mangel på de i betragtning 5 anførte elementer, der anses for afgørende for at vurdere, om der foreligger underbud og dumping, konkluderede Kommissionen, at resultaterne af omgåelsesundersøgelsen, der førte til udvidelsen af antidumpingtolden til også at omfatte dele til cykler (jf. forordning (EF) nr. 71/97), skulle anvendes på Eurocycles for så vidt angår dumping og skade.

C. KONKLUSION

(10) Af de ovenfor anførte årsager konkluderedes det, at Eurocycles' samleprocesser var omfattet af artikel 13, stk. 2, i grundforordningen i undersøgelsesperioden. I overensstemmelse med artikel 7, stk. 3, i forordning (EF) nr. 88/97 ophæves suspensionen af betalingen af den udvidede antidumpingtold derfor for så vidt angår Eurocycles.

(11) Selskabet underrettedes om de vigtigste kendsgerninger og betragtninger, på grundlag af hvilke Kommissionen havde til hensigt at foreslå, at dets anmodning om fritagelse blev afvist, og fik lejlighed til at fremsætte bemærkninger hertil. Der blev taget hensyn til dets bemærkninger, og konklusionerne er om fornødent blevet ændret i overensstemmelse hermed -

VEDTAGET FØLGENDE BESLUTNING:

Artikel 1

Eurocycles' anmodning i henhold til artikel 3 i forordning (EF) nr. 88/97 om at blive fritaget for den udvidede antidumpingtold afvises.

Artikel 2

Denne beslutning er rettet til medlemsstaterne og til Eurocycles, 4, rue Pierre et Marie Curie, F-49460 Montreuil-Juigné.

Udfærdiget i Bruxelles, den 29. april 1998.

På Kommissionens vegne

Leon BRITTAN

Næstformand

(1) EFT L 56 af 6. 3. 1996, s. 1.

(2) EFT L 317 af 6. 12. 1996, s. 1.

(3) EFT L 16 af 18. 1. 1997, s. 55.

(4) EFT L 17 af 21. 1. 1997, s. 17.